text: বসছে আইয়ুব বাচ্চুর 'রুপালি গিটার' | ShamolBangla24.com
  নিউজডেস্ক |	বিভাগ : বিনোদন | প্রকাশের তারিখ : August, 8, 2019, 3:05 pm | নিউজটি পড়া হয়েছে : 8 বার
  শ্যামলবাংরা ডেস্ক : প্রবর্তক মোড় এখন 'আইয়ুব বাচ্চু চত্বর'। সেখানে স্থাপন করা হচ্ছে 'রুপালি গিটার'। বৃষ্টির কারণে এখন পলিথিন দিয়ে ঢেকে রাখা হয়েছে। উদ্বোধনের সময় তা সবার জন্য উন্মুক্ত করা হবে। আইয়ুব বাচ্চুর 'রুপালি গিটার' বসানোর কাজ শুরু হয়েছে চট্টগ্রাম নগরের প্রবর্তক মোড়ে। ৭ আগষ্ট বুধবার রাতে গিটারের প্রতিকৃতি ওই স্থানে আনা হয়। প্রবর্তক গোল চত্বরে ওই গিটার বসানোর কাজ চলছে। বৃষ্টির কারণে আজ বৃহস্পতিবার সকাল থেকে গিটারের প্রতিকৃতি পলিথিন দিয়ে ঢেকে রাখা হয়।
  চট্টগ্রামে জন্ম নেওয়া কিংবদন্তি ব্যান্ড তারকা আইয়ুব বাচ্চু গত বছর ১৮ অক্টোবর মারা যান। তার জানাজায় উপস্থিত ছিলেন সিটি মেয়র আ জ ম নাছির উদ্দীন। তিনি আইয়ুব বাচ্চু স্মৃতি সংরক্ষণ করা হবে বলে ঘোষণা দিয়েছিলেন। তার অংশ হিসেবে প্রবর্তক মোড়ে সিটি করপোরেশনের উদ্যোগে ওই 'রুপালি গিটার' বসানোর কাজ শুরু হয়।
  সিটি করপোরেশনের নগর পরিকল্পনাবিদ রেজাউল করিম বিষয়টি নিশ্চিত করে জানান, 'আইয়ুব বাচ্চুর রুপালি গিটারের আদলে একটি প্রতিকৃতি বসানোর কাজ চলছে। কাজটি করছে অডিও ইনক নামে একটি প্রতিষ্ঠান। গিটারের ভাস্কর কে, সে সম্পর্কে এখনো কিছু জানি না। তারা যখন আমাদের কাজটি বুঝিয়ে দেবেন, তখন বলতে পারব।'